ประเพณีเดินเทียนและตักบาตรดอกไม้  เนื่องในโอกาสวันอาสาฬหบูชา และวันเข้าพรรษา ประจำปี 2562
การท่องเที่ยวแห่งประเทศไทย ร่วมกับวัดราชบพิธสถิตมหาสีมาราม พร้อมพันธมิตรหน่วยงานภาครัฐ และภาคประชาชน กำหนดจัดงาน "ประเพณีเดินเทียนและตักบาตรดอกไม้ วัดราชบพิธสถิตมหาสีมาราม ปี 2562" เนื่องในโอกาสวันอาสาฬหบูชา และวันเข้าพรรษา ประจำปี 2562นางรติวัณณ บุญประคอง ผู้อำนวยการการท่องเที่ยวแห่งประเทศไทย (ททท.) สำนักงานกรุงเทพมหานคร เปิดเผยว่า ในปี 2562 นี้ ททท. ได้ร่วมจัดพิธีเดินเทียนและตักบาตรดอกไม้ ณ วัดราชบพิธสถิตมหาสีมาราม กรุงเทพมหานคร โดยวันที่ 16 กรกฎาคม เป็นวันอาสาฬหบูชา จะมีพิธีเดินเทียน ตั้งแต่เวลา 09.00น. - 20.00น. และวันที่ 17 กรกฎาคม เป็นวันเข้าพรรษา จะมีพิธีตักบาตรดอกไม้ตั้งแต่เวลา 16.00น. - 18.30น. สำหรับกิจกรรมการจัดงาน ในวันที่ 16-17 กรกฎาคม ตั้งแต่เวลา 09.00 - 20.00น บริเวณกำแพงวัดราชบพิธสถิตมหาสีมาราม นักท่องเที่ยวจะได้พบกับ การจัดนิทรรศการด้านพุทธศาสนา โดยมีแนวคิดในการออกแบบ การตกแต่งด้วยเครื่องจักสาน เช่นถาด ตะกร้า หลากหลายขนาด ซึ่งเป็นงานฝีมือของชาวบ้าน วางสลับเป็นเส้นคลื่นสร้างลวดลายให้กับกำแพง เชื่อมโยงด้วยการจัดตกแต่งพวงดอกไม้ เปรียบเสมือนการเชื่อมโยงและสืบสานประเพณีทางพระพุทธศาสนา ที่ร้อยเรียงออกมาให้เห็นถึงวัฒนธรรมอันดีงามและให้คงอยู่สืบไปนอกจากนี้นักท่องเที่ยวที่เข้าร่วมงานสามารถถ่ายภาพคู่กับ Photo backdrop ที่ประดับด้วยดอกไม้อย่างสวยงาม เพื่อเป็นที่ระลึก อีกทั้งชมการจัดแสดงศิลปวัฒนธรรมไทย หุ่นละครเล็ก และการแสดงดนตรีไทยประยุกต์ การแสดงดนตรีไทยพื้นบ้าน พร้อมมีการจัดซุ้มสาธิตงานหัตถศิลป์ที่เป็นเรื่องราวของคุณประโยชน์และความสวยงามของดอกไม้ เช่น สาธิตการทำน้ำปรุง น้ำหอมไทยกลิ่นกาสะลอง การพับมาลัยกระดาษ การทำวุ้นดอกไม้ และการสาธิตร้อยพวงมาลัยจากดอกไม้สด เป็นต้นทั้งนี้ ททท.สำนักงานกรุงเทพมหานคร ขอเชิญชวนนักท่องเที่ยวที่มีจิตศรัทธา นำดอกไม้สดเช่น ดอกกุหลาบ ดอกมะลิ ดอกบานไม่รู้โรย ดอกรัก และใบเตยหอม มาร่วมในการใส่บาตรเพื่อที่จะสามารถนำดอกไม้เหล่านั้นมาอบแห้งและใช้เป็นส่วนประกอบทำบุหงารำไป สำหรับเป็นของที่ระลึกให้กับนักท่องเที่ยวที่เดินทางมาท่องเที่ยวในประเทศไทย เพื่อสร้างความประทับใจและเป็นการนำเอาทรัพยากรมาใช้ให้เกิดประโยชน์สูงสุด สำหรับประชาชนชาวไทยที่จะเข้าร่วมงานพิธีเดินเทียนและตักบาตรดอกไม้ ปี 2562 สามารถมาเข้าร่วมได้ระหว่างวันที่ 16-17 กรกฎาคม 2562 ณ วัดราชบพิธสถิตมหาสีมาราม กรุงเทพมหานคร เพื่อร่วมกันสืบสานประเพณีสำคัญทางพระพุทธศาสนาอันดีงามของประเทศไทย พร้อมกันนี้ยังจะได้สร้างการรับรู้ให้นักท่องเที่ยวทั้งชาวไทยและชาวต่างชาติได้เห็นถึงคุณค่าของการท่องเที่ยวในเชิงวัฒนธรรมและประวัติศาสตร์ต่อไป